**Trupuri de zăpadă**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TRUPURI DE ZĂPADĂ

de Marian Florentin Ursu

\*

Noi suntem niște oameni în trupuri de zăpadă,

Împrăștiați de hoarda acelor patru zări,

Cu ochii de cărbune ce nu mai pot să vadă

Cum ninge-n felinarele nestinse de prin gări.

Sub streșini se strecoară pumnale lungi de gheață

Și oameni de zăpadă mai trec perechi, perechi,

Sunt umbre de fantome ce-alunecă prin ceață,

Cu inimile frânte, cu haine mult prea vechi,

Pe drumul imposibil ce nu-l mai pot distinge

Când ninge problematic și cinic pe dorinți,

Doar cerbi cu coarne albe ar mai putea străpunge,

O iarnă timpurie, de trupuri prea fierbinți.

Și-n zodia în care nu-i loc de primăvară,

Strigoii nopții albe se vând din doi în doi,

A înghețat și trenul ce ne-aștepta în gară

Și omul de zăpadă ce mai trăia în noi.